
A PI3K(III)-komplex és a Hsc70-4 kapcsolatának vizsgálata Drosophila nefrocitában

Kulcsszavak: autofágia;endoszomális mikroautofágia;Drosophila melanogaster; endocitózis
Autofágiának nevezzük azt az eukariótákban evolúciósan konzervált katabolikus folyamatot, amelynek során a lizoszómák, vagy kései endoszómák -növények és gombák esetén a vakuólumok- lebontják a már nem szükséges, vagy hibás fehérjéket, organellumokat. Az endoszomális mikroautofágia (eMI) az autofágia egy olyan típusa, amely során kései endoszómák endoszomális betüremkedéssel felveszik a lebontásra szánt anyagot, majd lizoszómává érve lebontják azt.
Ez történhet nemszelektív és KFERQ-szelektív módon is. Mindkét folyamat során a lebontásra szánt cargo a Hsc70-4 chaperonfehérje és az ESCRT-komplexek közreműködésével jut az endoszomális felszínhez, és kerül az endoszóma lumenébe.
Kutatásunk célja az eMI szabályozás hátterének felderítése, amely egyelőre igen kevéssé ismert folyamat. Megvizsgáltuk többek közt az endoszomális membrán identitását is meghatározó foszfatidilinozitolok foszforilálását végző kináz-komplex, a PI3K(III)-tagok, a klatrin és a Hsc70-4 fehérje hiányának hatását az endolizoszomális rendszerre. Azt tapasztaltuk, hogy a Hsc70-4 és PI3K(III) hiányában is felborul a lizoszomális lebontás hatékonysága, az endolizoszomális rendszer rendezettsége és a klatrin az endoszómákon ragad. Mindebből arra következtethetünk, hogy ezen fehérjék szoros kapcsolatban állhatnak az eMI szabályozását illetően.
Eredményeink azt mutatják, hogy mind a Hsc70-4, mind a II-es típusú PI3K(III)-komplex részt vesz az eMI-ben, az endocitózisban, valamint szükségesek a normál klatrin-mintázat kialakításához is. Emellett elengedhetetlenek a HOPS-toborzáshoz is, viszont az I-es típusú PI3K(III) nem vesz részt az említett folyamatokban. Láthattuk azt is, hogy a makroautofág aktivitás csupán az I-es típusú PI3K(III)-tagok hiányában sérült, így vélhetően Hsc70-4 és II-es típusú PI3K(III) nem részesei ennek az útvonalnak. Emellett a II-es típusú PI3K(III) elengedhetetlen a normál PI3P mintázat kialakulásához is, azonban Hsc70-4 nem.



